**Robert Browning** (7. mai 1812–12. desember 1889) var ein britisk diktar som er kjend for diktsamlingane sine av dramatisk lyrikk, som *The Ring and the Book*.

Liv
---

Robert Browning var fødd i Camberwell i London som son av Robert Browning Sr og Sarah Anna Wiedemann. Faren hadde vore nokre år i ungdommen på Saint Kitts i Karibia, og fekk avsmak for korleis plantasjeeigarane behandla slavane der. Han drøymde om å bli kunstnar, men blei i staden ein vanleg kontorarbeidar ved Bank of England. Mor hans var av skotsk-tysk opphav og elska kunst, musikk og hagearbeid.

Allereie som barn var Browning svært lærelysten, samtidig som han elska friluftsliv og i tjueårsalderen var litt av ein dandy. Han var inspirert av både Shelley og av den tyske Sturm und Drang-rørsla.

Far hans hadde stor forståing for den litterære interessa til sonen, og betalte for dei fyrste utgjevingane hans, som *Pauline* (1830.). I 1840 kom *Sordello* ut, men ingen forstod kva verket handla om.

### Familie

Portrett av Elizabeth Barrett Browning og Robert Browning. Måleri av Thomas B. Read (1822 - 1872.)
Han blei interessert i dikta til Elizabeth Barrett Browning, og byrja ei livleg brevveksling med henne. Han møtte henne for fyrste gong i mai 1845. Far hennar var tyrannisk, og tykte ikkje noko om at døtrene hans hadde beundrarar. Som følgje gifta dei to seg i all løyndom i august 1846, og flykta sidan til Italia. Dei busette seg i Firenze, og hadde eit uvanleg lykkeleg ekteskap, som inspirerte han til fleire lovprisa diktsamlingar. Sonen deira, Robert, blei fødd 1849 

Kona døydde i armane hans i juni 1861, og Browning fann det sidan uuthaldeleg å bli verande i Italia, der dei hadde hatt så mange lykkelege stunder saman. Han vende tilbake til London med sonen, og blei ein populær person i selskapslivet. Han budde heime hjå den gamle faren sin, og seinare, etter at faren var død i 1866, i lag med systera si. 

### Seinare år

I alderdommen vende han tilbake til Italia og slo seg ned i Venezia, der han budde i huset til sonen. Browning døydde der i desember 1889.

Robert Browning er gravlagd i Westminster Abbey i London.

Forfattarskap
-------------

Dei fyrste publiserte diktsamlingane til Browning vekte inga merksemd. Men frå 1841 til 1846 gav han ut *Bells and Pomegranates* (‘Klokker og granateple’), og fekk gjennom dette verket ei stille som etablert poet. I Firenze arbeidde han med diktsamlinga *Men and Women*, som seinare gjorde han prisa. Etter at kona hans døydde vende Browning tilbake til London og skreiv dei best kjende verka sine, dikt i monologform, som *The Ring and the Book* (1868–1869), som handlar om ein mordprosess i Roma på 1600-talet.

Verkliste
---------

* 1833 – *Pauline: A Fragment of a Confession*
* 1835 – *Paracelsus*
* 1837 – *Strafford* (teaterpjäs)
* 1840 – *Sordello*
* 1841 – *Bells and Pomegranates No. I: Pippa Passes*
* 1842 – *Bells and Pomegranates No. II: King Victor and King Charles*
* 1842 – *Bells and Pomegranates No. III: Dramatic Lyrics*
* 1843 – *Bells and Pomegranates No. IV: The Return of the Druses*
* 1843 – *Bells and Pomegranates No. V: A Blot in the 'Scutcheon*
* 1844 – *Bells and Pomegranates No. VI: Colombe's Birthday*
* 1845 – *Bells and Pomegranates No. VII: Dramatic Romances and Lyrics*
* 1846 – *Bells and Pomegranates No. VIII: Luria and A Soul's Tragedy*
* 1850 – *Christmas-Eve and Easter-Day*
* 1855 – *Men and Women*
* 1869 – *The Ring and the Book*
* 1871 – *Balaustion's Adventure*
* 1871 – *Prince Hohenstiel-Schwangau, Saviour of Society*
* 1872 – *Fifine at the Fair*
* 1873 – *Red Cotton Night-Cap Country*
* 1875 – *Aristophanes' Apology*
* 1875 – *The Inn album*
* 1876 – *Pacchiarotto, and How He Worked in Distemper*
* 1877 – *The Agamemnon of Aeschylus*
* 1878 – *La Saisiaz and The Two Poets of Croisic*
* 1879 – *Dramatic Idylls*
* 1883 – *Jocoseria*
* 1884 – *Ferishtah's Fancies*
* 1887 – *Parleyings with Certain People of Importance in Their Day*
* 1889 – *Asolando*




1. ↑
2. ↑
3. ↑